Anexa nr.6

la Regulamentul privind deșeurile

de echipamente electrice și electronice

.**CERINȚE**

**privind tratarea selectivă a materialelor și componentelor**

**DEEE în conformitate cu punctul 36 din Regulament**

**1.** Se solicită îndepărtarea a cel puțin următoarelor substanțe, preparate și componente din orice deșeu de EEE care face obiectul unei colectări selective:

1) condensatoarele care conțin policlorobifenil (PCB), în conformitate cu Hotărîrea Guvernului nr. 81 din 2 februarie 2009 „Pentru aprobarea Regulamentului privind bifenilii policlorurați”;

2) componentele care conțin mercur, precum întrerupătoarele sau lămpile cu retroiluminare;

3) bateriile;

4) plăcile de circuit imprimat ale telefoanelor mobile, în general, și alte dispozitive, dacă suprafața plăcii de circuit imprimat este mai mare de 10 cm2;

5) cartușele de toner, lichid sau sub formă de pastă, precum și tonerele de culoare;

6) materialele plastice care conțin materiale bromurate nepropagatoare de flacără;

7) deșeurile de azbest și componentele care conțin azbest;

8) tuburile catodice;

9) clorofluorocarburile (CFC), hidroclorofluorocarburile (HCFC) sau hidrofluorocarburile (HFC), hidrocarburile (HC);

10) lămpile cu descărcare în gaze;

11) ecranele cu cristale lichide (împreună cu carcasa lor, dacă este cazul) cu o suprafață mai mare de 100 cm2 și toate ecranele retroiluminate cu lămpi de gaz cu descărcare;

12) cablurile electrice externe;

13) componentele care conțin fibre ceramice refractare;

14) componentele care conțin substanțe radioactive;

15) condensatorii electrolitici care conțin substanțe periculoase (înălțime > 25mm, diametru > 25mm sau volum similar în mod proporțional). Aceste substanțe, amestecuri și componente sînt eliminate sau valorificate.

**2.** Următoarele componente ale DEEE care fac obiectul unei colectări selective trebuie să fie tratate în felul următor:

1) tuburile catodice: se îndepărtează învelișul fluorescent;

2) echipamentele ce conțin gaze care epuizează stratul de ozon sau care prezintă un potențial de încălzire globală a climei (PIGC) mai mare de 15, precum cele din spume sau din circuitele de refrigerare: gazele se extrag și se tratează în mod corespunzător. Gazele care epuizează stratul de ozon se tratează potrivit dispozițiilor;

3) la lămpile de gaz cu descărcare: se îndepărtează mercurul.

**3.** Ținîndu-se cont de aspectele ecologice și de oportunitatea reutilizării și reciclării, prevederile pct. 1 și 2 se aplică astfel încît să nu împiedice reutilizarea și reciclarea nepoluantă a componentelor sau a aparatelor întregi.